ইদলিব পরিস্থিতি প্রসঙ্গে তুরস্কের প্রেসিডেন্ট এরদোগান জানিয়েছেন, সিরীয় সঙ্ঘাত নিয়ে আলোচনা চলছে। ইদলিবে সামরিক অভিযানে চরম মানবিক বিপর্যয় দেখা দেবে। তিনি জানান, ইদলিবের বৈঠকের পাশাপাশি উত্তর-পশ্চিমাঞ্চলীয় সিরিয়ায় তাল রিফাত এবং উত্তর-পূর্বাঞ্চলীয় সিরিয়ার মানবিজ নিয়েও আলোচনা চলছে। তিনি ইরানের রাজধানী তেহরানে ৭ সেপ্টেম্বর নির্ধারিত ত্রিপক্ষীয় শীর্ষ বৈঠক থেকে ইতিবাচক ফল আসবে বলেও আশা প্রকাশ করেছেন। তুর্কি প্রেসিডেন্ট এরদোগান, রাশিয়ার প্রেসিডেন্ট ভ্লাদিমির পুতিন ও ইরানের প্রেসিডেন্ট হাসান রুহানি এ বৈঠক করবেন। তিনি আশা প্রকাশ করেন, তেহরান সামিট আসাদ প্রশাসনের আগ্রাসনকে বাধাগ্রস্ত করবে। সিরিয়ার পক্ষগুলোর সমর্থক তিন দেশ তুরস্ক, ইরান ও রাশিয়ার ইস্তাম্বুলে শেষ ত্রিপক্ষীয় বৈঠকের সময় তেহরানে পরের শীর্ষ সম্মেলনটি অনুষ্ঠানের ঘোষণা দেয়া হয়। ইস্তাম্বুলের আগের বৈঠকটি হয়েছিল রাশিয়ার পর্যটন শহর সোচিতে।